ישעיהו פרק ב

מבוא

בפרק זה שלוש חטיבות:

[1] חזון אחרית הימים - העתיד הראוי.

[2] תוכחה על הגאים - ההווה המצוי.

[3] נבואה על יום ה' - הדרך הקשה בה נגיע מן המצוי אל הרצוי.

שאלה מכוונות למידה

מה מייחד את חזון אחרית הימים של ישעיה?

|  |
| --- |
| חזון אחרית הימים  [פסוקים א-ד] |

פרק ב נפתח בכותרת דומה לכותרת בפרק א.

בתחילת פרק א נאמר: "חֲזוֹן יְשַׁעְיָהוּ בֶן אָמוֹץ **אֲשֶׁר חָזָה** עַל יְהוּדָה וִירוּשָׁלִָם"

בתחילת פרק ב נאמר: "הַדָּבָר **אֲשֶׁר חָזָה** יְשַׁעְיָהוּ בֶּן אָמוֹץ עַל יְהוּדָה וִירוּשָׁלִָם"

המילים "חזה" (במשמעות "חזון") מורה שזוהי פתיחה לנבואה מרכזית בספר ישעיהו, כמו קודמתה בפרק א.

ישעיהו פרק ב

(א) הַדָּבָר אֲשֶׁר חָזָה יְשַׁעְיָהוּ בֶּן אָמוֹץ עַל יְהוּדָה וִירוּשָׁלִָם:

(ב) וְהָיָה בְּאַחֲרִית הַיָּמִים נָכוֹן יִהְיֶה הַר בֵּית ה' **בְּרֹאשׁ** הֶהָרִים, **וְנִשָּׂא** מִגְּבָעוֹת, וְנָהֲרוּ אֵלָיו כָּל הַגּוֹיִם:

(ג) וְהָלְכוּ עַמִּים רַבִּים וְאָמְרוּ:

לְכוּ **וְנַעֲלֶה** אֶל הַר ה', אֶל בֵּית אֱלֹהֵי יַעֲקֹב

וְיֹרֵנוּ מִדְּרָכָיו וְנֵלְכָה בְּאֹרְחֹתָיו

כִּי מִצִּיּוֹן תֵּצֵא תוֹרָה וּדְבַר ה' מִירוּשָׁלִָם:

(ד) וְשָׁפַט בֵּין הַגּוֹיִם וְהוֹכִיחַ לְעַמִּים רַבִּים

וְכִתְּתוּ חַרְבוֹתָם לְאִתִּים וַחֲנִיתוֹתֵיהֶם לְמַזְמֵרוֹת

לֹא יִשָּׂא גוֹי אֶל גּוֹי חֶרֶב וְלֹא יִלְמְדוּ עוֹד מִלְחָמָה: פ

להבנת המושג 'אחרית הימים' במשמעות של עתיד קרוב או עתיד רחוק

|  |  |  |
| --- | --- | --- |
| **ישעיהו פרק ב**  (א) הַדָּבָר אֲשֶׁר חָזָה יְשַׁעְיָהוּ בֶּן אָמוֹץ עַל יְהוּדָה וִירוּשָׁלִָם:  (ב) וְהָיָה **בְּאַחֲרִית הַיָּמִים** נָכוֹן יִהְיֶה הַר בֵּית ה' בְּרֹאשׁ הֶהָרִים, וְנִשָּׂא מִגְּבָעוֹת, וְנָהֲרוּ אֵלָיו כָּל הַגּוֹיִם: | | |
| **דעת מקרא**  באחרית הימים – הימים העתידים. | **רד"ק**  והיה באחרית הימים - כל מקום שנאמר באחרית הימים הוא ימות המשיח. | **סנהדרין צד ע"א**  ביקש הקב"ה לעשות חזקיהו משיח וסנחריב גוג ומגוג**[[1]](#footnote-1)**. |

1. לאיזה תקופה מכוונים דברי הנבואה של ישעיהו בפסוקים ב-ד? (3 אפשרויות).

תיאור מקומה של ירושלים, והר בית ה' באחרית הימים

1. בפסוקים ב-ד, ירושלים ובית המקדש מתוארים מה יהיה מקומם באחרית הימים, ולתיאור שלושה מאפיינים. השלם את הטבלה:

|  |  |
| --- | --- |
| **ירושלים באחרית הימים** | **ביסוס בכתוב (צטט)** |
| א. ירושלים תהיה גבוהה מכל ההרים. |  |
| ב. הגויים יחפצו בדבר ה' היוצא מבית ה' שבירושלים. |  |
| ג. מירושלים המקדש יצא שלום עולמי המכונן על משפט צדק. |  |

רש"י, ישעיהו ב, ב

ונהרו - יתקבצו ימשכו אליו כנהרות.

מלבי"ם, ישעיהו ב, ב

ונהרו - ימשכו אליו כנהר המושך. וימליץ[[2]](#footnote-2) (וימשיל), שהגם שיהיה המקום גבוה מאד ימשכו אליו מרוב חשקם כנהר הנמשך בטבעו אל מקום נמוך.

שאלה מתוך בגרות חורף תשע"ה

1. עיין בפסוקים א-ג ובפירוש רש"י והמלבי"ם על פסוק ב, וענה:

א. כתוב הסבר אחד לדימוי שבמילה "ונהרו" בפסוק ב, וכתוב מה הוא בא לבטא.

ב. לשם מה ינהרו הגויים לירושלים? הסבר בלשונך.

מה בין ירושלים ובית המקדש בפרק א, לתיאור בפרק ב?

1. ירושלים ובית המקדש מתוארים גם בנבואת ישעיהו בפרק א' וגם בנבואת ישעיהו בפרק ב', אולם הבדל תהומי יש בין שני התיאורים הללו. תאר **בלשונך ובהרחבה** את מאפייניה של ירושלים ובית המקדש לפי כל פרק.

* ****השוואה לתיאור המקדש בספר דברים****

בית המקדש **כמרכז הצדק של עם ישראל** מופיע בספר דברים ומורחב כאן **למרכז הצדק העולמי**. ההשוואה מקנה את ההכרה כי הצדק של עם ישראל יהפוך ברבות הימים להיות הצדק של העולם כולו:

|  |  |
| --- | --- |
| **המקום אשר יבחר ה' - רק לעם ישראל**  **על פי דברים פרקים טז-יז** | **חזון הר בית ה' - לכל העמים**  **על פי ישעיהו פרק ב** |
| עולים להר  "**וְעָלִיתָ** אֶל הַמָּקוֹם אֲשֶׁר יִבְחַר ה' " | עולים להר  "לְכוּ **וְנַעֲלֶה** אֶל הַר ה' " |
| עולים למשפט: בני ישראל  "דִּבְרֵי רִיבֹת בִּשְׁעָרֶיךָ  וְדָרַשְׁתָּ וְהִגִּידוּ לְךָ אֵת דְּבַר **הַמִּשְׁפָּט**" | עולים למשפט: כל הגויים  **"וְשָׁפַט** בֵּין הַגּוֹיִם  וְהוֹכִיחַ לְעַמִּים רַבִּים" |
| מקבלים הוראות כיצד לפתור הסכסוך:  וְשָׁמַרְתָּ לַעֲשׂוֹת כְּכֹל אֲשֶׁר **יוֹרוּךָ**:  עַל פִּי **הַתּוֹרָה** אֲשֶׁר יוֹרוּךָ" | מקבלים הוראות כיצד לפתור הסכסוך:  **"וְיֹרֵנוּ** מִדְּרָכָיו וְנֵלְכָה בְּאֹרְחֹתָיו  כִּי מִצִּיּוֹן תֵּצֵא **תוֹרָה**" |

פסוק ד: "וְכִתְּתוּ חַרְבוֹתָם לְאִתִּים..."

|  |  |
| --- | --- |
| **ישעיהו ב, ד** | **יואל ד, י** |
| וְכִתְּתוּ חַרְבוֹתָם לְאִתִּים וַחֲנִיתוֹתֵיהֶם לְמַזְמֵרוֹת | כֹּתּוּ אִתֵּיכֶם לַחֲרָבוֹת וּמַזְמְרֹתֵיכֶם לִרְמָחִים |

1. עיין בישעיהו פסוק ד, וענה:

א. הסבר בלשונך את הנבואה "וְכִתְּתוּ חַרְבוֹתָם לְאִתִּים, וַחֲנִיתוֹתֵיהֶם לְמַזְמֵרוֹת".

ב. מה בין נבואת ישעיהו לנבואת יואל?

ישעיהו ב, ד

וְשָׁפַט בֵּין הַגּוֹיִם וְהוֹכִיחַ לְעַמִּים רַבִּים

וְכִתְּתוּ חַרְבוֹתָם לְאִתִּים וַחֲנִיתוֹתֵיהֶם לְמַזְמֵרוֹת

לֹא יִשָּׂא גוֹי אֶל גּוֹי חֶרֶב וְלֹא יִלְמְדוּ עוֹד מִלְחָמָה:

רד"ק ישעיהו ב, ד

ושפט - השופט הוא מלך המשיח... אמר כי אם יהיה בין גוי לגוי מלחמה או תביעות ביניהם, יבאו למשפט לפני מלך המשיח שיהא אדון כל העמים, והוא יוכיח לכם ויאמר למי שימצא בו העול, יָשֶר המעוות לבעל דינך. ומפני זה לא תהיה מלחמה בין עם לעם, כי הוא ישלים ביניהם, ולא יצטרכו לכלי מלחמה, וכתתו אותם לעשות מהם כלי לעבודת האדמה.

שאלה מתוך בגרות קיץ תשע"ה

1. עיין בפסוק ד ובדברי הרד"ק. לפי הרד"ק, מה הקשר בין "וְשָׁפַט בֵּין הַגּוֹיִם" לבין "וְכִתְּתוּ חַרְבוֹתָם לְאִתִּים"?

* מרכזיותו של עם ישראל בעיני הגויים לעתיד לבוא

ישנן נבואת נוספות המתארות את ההשפעה שתהיה בעתיד לעם ישראל ולבית המקדש בירושלים, על העולם כולו.

כדוגמת: זכריה וישעיהו המתנבאים על בואם של הגויים לירושלים:

* זכריה פרק ח

(כ) כֹּה אָמַר ה' צְבָאוֹת עֹד אֲשֶׁר יָבֹאוּ עַמִּים וְיֹשְׁבֵי עָרִים רַבּוֹת:

(כא) וְהָלְכוּ יֹשְׁבֵי אַחַת אֶל אַחַת לֵאמֹר נֵלְכָה הָלוֹךְ לְחַלּוֹת אֶת פְּנֵי ה' וּלְבַקֵּשׁ אֶת ה' צְבָאוֹת אֵלְכָה גַּם אָנִי:

(כב) **וּבָאוּ עַמִּים רַבִּים וְגוֹיִם עֲצוּמִים לְבַקֵּשׁ אֶת ה' צְבָאוֹת בִּירוּשָׁלִָם** וּלְחַלּוֹת אֶת פְּנֵי ה': ס

* ישעיהו נו, ז

וַהֲבִיאוֹתִים אֶל הַר קָדְשִׁי וְשִׂמַּחְתִּים בְּבֵית תְּפִלָּתִי עוֹלֹתֵיהֶם וְזִבְחֵיהֶם לְרָצוֹן עַל מִזְבְּחִי

**כִּי בֵיתִי בֵּית תְּפִלָּה יִקָּרֵא לְכָל הָעַמִּים:**

כמו כן, הרעיון שבית המקדש מיועד גם לגויים מופיע בעוד מקומות, כגון בתפילת שלמה, אבל שם ביה"ק הוא מוקד תפילה. ובפרקנו הוא מוקד תורה ומשפט:

* תפילת שלמה - מלכים א פרק ח

(מא) וְגַם אֶל **הַנָּכְרִי** אֲשֶׁר לֹא מֵעַמְּךָ יִשְׂרָאֵל הוּא **וּבָא מֵאֶרֶץ רְחוֹקָה** לְמַעַן שְׁמֶךָ:

(מב) כִּי יִשְׁמְעוּן אֶת שִׁמְךָ הַגָּדוֹל וְאֶת יָדְךָ הַחֲזָקָה וּזְרֹעֲךָ הַנְּטוּיָה וּבָא וְהִתְפַּלֵּל אֶל הַבַּיִת הַזֶּה:

(מג) אַתָּה תִּשְׁמַע הַשָּׁמַיִם מְכוֹן שִׁבְתֶּךָ וְעָשִׂיתָ כְּכֹל אֲשֶׁר יִקְרָא אֵלֶיךָ הַנָּכְרִי

לְמַעַן יֵדְעוּן כָּל עַמֵּי הָאָרֶץ אֶת שְׁמֶךָ לְיִרְאָה אֹתְךָ כְּעַמְּךָ יִשְׂרָאֵל וְלָדַעַת כִּי שִׁמְךָ נִקְרָא עַל הַבַּיִת הַזֶּה אֲשֶׁר בָּנִיתִי:

* הסבת כלי עבודה לכלי מלחמה - ולהפך

ישעיהו ניבא על הסבת כלי מלחמה לכלי עבודה כסימן לשלום.

בספר שמואל נזכר חשש הפוך של הפלישתים שבני ישראל יהפכו את כלי העבודה לכלי מלחמה:

* שמואל א פרק יג

(ט) וְחָרָשׁ לֹא יִמָּצֵא בְּכֹל אֶרֶץ יִשְׂרָאֵל כִּי אָמְרוּ פְלִשְׁתִּים פֶּן יַעֲשׂוּ הָעִבְרִים **חֶרֶב אוֹ חֲנִית**:

(כ) וַיֵּרְדוּ כָל יִשְׂרָאֵל הַפְּלִשְׁתִּים לִלְטוֹשׁ אִישׁ אֶת מַחֲרַשְׁתּוֹ **וְאֶת אֵתוֹ וְאֶת קַרְדֻּמּוֹ** וְאֵת מַחֲרֵשָׁתוֹ:

גם הנביא יואל ניבא על הפיכת כלי עבודה לכלי מלחמה, בשעה שיעלו גויים להילחם על ירושלים:

יואל פרק ד

(ט) קִרְאוּ זֹאת בַּגּוֹיִם קַדְּשׁוּ מִלְחָמָה הָעִירוּ הַגִּבּוֹרִים יִגְּשׁוּ יַעֲלוּ כֹּל אַנְשֵׁי הַמִּלְחָמָה:

(י) **כֹּתּוּ אִתֵּיכֶם לַחֲרָבוֹת וּמַזְמְרֹתֵיכֶם לִרְמָחִים** הַחַלָּשׁ יֹאמַר גִּבּוֹר אָנִי:

|  |
| --- |
| ⭘ התוכחה על הגאווה ותוצאותיה  [פסוקים ה-יא] |

* ישעיהו פרק ב

(ה) בֵּית יַעֲקֹב לְכוּ וְנֵלְכָה בְּאוֹר ה':

(ו) כִּי נָטַשְׁתָּה עַמְּךָ בֵּית יַעֲקֹב

כִּי מָלְאוּ מִקֶּדֶם וְעֹנְנִים כַּפְּלִשְׁתִּים וּבְיַלְדֵי נָכְרִים יַשְׂפִּיקוּ:

(ז) וַתִּמָּלֵא אַרְצוֹ כֶּסֶף וְזָהָב וְאֵין קֵצֶה לְאֹצְרֹתָיו

וַתִּמָּלֵא אַרְצוֹ סוּסִים וְאֵין קֵצֶה לְמַרְכְּבֹתָיו:

(ח) וַתִּמָּלֵא אַרְצוֹ אֱלִילִים לְמַעֲשֵׂה יָדָיו יִשְׁתַּחֲווּ, לַאֲשֶׁר עָשׂוּ אֶצְבְּעֹתָיו:

* רש"י ישעיהו ב, ו

כי נטשתה עמך בית יעקב - הנביא מיסב הדיבור אל השכינה, ואומר כי עד הנה עזבת את עמך בשביל עוונם.

ד"א: הנביא מוכיחן ואמר להם כן, כי נטשתה עמך בית יעקב וכו' עזבת את מעשה הטוב אשר על ידו נהיית לעם.

1. בפסוק ו ישעיהו אומר "כִּי נָטַשְׁתָּה עַמְּךָ בֵּית יַעֲקֹב", הסבר אמירה זו לפי שני הפירושים ברש"י? לפי כל פירוש, ציין למי היא מופנית.

* ישעיהו ב, ו

...כִּי מָלְאוּ מִקֶּדֶם וְעֹנְנִים כַּפְּלִשְׁתִּים, וּבְיַלְדֵי נָכְרִים יַשְׂפִּיקוּ.

* רש"י

כי מלאו מקדם - נתמלאו צבאותם ממעשי ארמים, שהיו יושבים במזרח שהיו מכשפים ומשתמשים בשם עכו"ם.

ובילדי נכרים ישפיקו - בועלים בנות עכו"ם ומתערבים בהם ויולדות להם ילדים.

1. בפסוק ו ישעיהו מוכיח את ישראל. באר את התוכחה לפי רש"י.

א. באילו שני חטאים הוא מאשים אותם?

ב. ממי עם ישראל לומד איך להתנהג?

* ההנגדה שבין העתיד הוורוד להווה הקודר

"בֵּית יַעֲקֹב לְכוּ וְנֵלְכָה בְּאוֹר ה' ". הנביא פונה לעם הנרגש מגודל החזון, ומיד שב ומזכיר לעם את חומרת מצבו הנוכחי - כִּי נָטַשְׁתָּה עַמְּךָ בֵּית יַעֲקֹב - החזון לא יוכל להתממש **כאשר אתם, העם בציון, שקועים בדרכי הגויים במקום לשמש אור לגויים.** בפסוקים ה-ו ישעיהו מוכיח את העם על מצבו **הקודר בהווה**, והוא עושה שימוש באותם ביטויים שבהם הוא עשה בתחילת הנבואה, בפסוק ג, כשהוא תיאר את **העתיד הוורד** של העולם. המלבי"ם מבאר את ההנגדה בין העתיד להווה.

|  |  |  |
| --- | --- | --- |
| **פסוק ג**  **עתיד** |  | **פסוקים ה-ו**  **הווה** |
| וְהָלְכוּ עַמִּים רַבִּים וְאָמְרוּ  **לְכוּ וְנַעֲלֶה**  אֶל הַר **ה'**  אֶל **בֵּית** אֱלֹהֵי **יַעֲקֹב** |  | [ישעיהו אומר לישראל:]  **בֵּית יַעֲקֹב**  **לְכוּ** **וְנֵלְכָה**  בְּאוֹר **ה'** |
| וְיֹרֵנוּ מִדְּרָכָיו וְנֵלְכָה בְּאֹרְחֹתָיו  כִּי מִצִּיּוֹן תֵּצֵא תוֹרָה וּדְבַר ה' מִירוּשָׁלִָם |  | כִּי נָטַשְׁתָּה עַמְּךָ בֵּית יַעֲקֹב  כִּי מָלְאוּ מִקֶּדֶם וְעֹנְנִים כַּפְּלִשְׁתִּים... |

* מלבי"ם ישעיהו ב, א

הדבר אשר חזה - בתחילת הסימן (הפרק) יספר איך באחרית הימים כל העמים ילכו בשם ה'. ומן הסיפור הזה התעורר לקרוא לבית יעקב **שילמדו** מוסר ממה שיעשו העמים, וילכו תכף באור ה'. אולם כרגע התבהל מחזותו מצב בני דורו, שהם **לומדים** תעתועי העכו"ם והבליהם, וינבא עליהם תוכחה ועונש.

שאלה מתוך בגרות קיץ תשע"ה

1. פסוקים ב-ג מתארים יחסים בין ישראל לעמים כפי שיהיו **באחרית הימים**, ופסוקים ה-ו מתארים יחסים בין ישראל לעמים כפי שהיו **בימי ישעיהו**. לפי המלב"ים, מהו השינוי שיתרחש באחרית הימים? (פרט את ההנגדה).

* חטאי בית יעקב, וממה הם נגרמים?
* ישעיהו פרק ב

(ז) וַתִּמָּלֵא אַרְצוֹ כֶּסֶף וְזָהָב וְאֵין קֵצֶה לְאֹצְרֹתָיו

וַתִּמָּלֵא אַרְצוֹ סוּסִים וְאֵין קֵצֶה לְמַרְכְּבֹתָיו:

(ח) וַתִּמָּלֵא אַרְצוֹ אֱלִילִים **לְמַעֲשֵׂה יָדָיו יִשְׁתַּחֲווּ, לַאֲשֶׁר עָשׂוּ אֶצְבְּעֹתָיו**:

* רד"ק ישעיהו ב, ז

ותמלא ארצו כסף וזהב - אמר כאשר נתמלאה ארצו כסף וזהב וסוסים עד שאין סוף לאוצרותיו ולמרכבותיו, אז נמלאה ארצו אלילים, כמו שאמר "וַיִּשְׁמַן יְשֻׁרוּן וַיִּבְעָט" (דברים לב, טו)... וזה היה בימי שלמה שהייתה ארץ ישראל מלאה כסף וזהב, ובימות שלמה החלו לעשותם ולעבוד להם.

* דעת מקרא ישעיהו ב, ח

ותמלא ארצו אלילים - שמרוב טובה ותענוגות בכסף וזהב בסוסים ובמרכבות , באו לידי גאוה ולשכחת אלוקי אמת ועבודת אלילים... למעשה ידיו ישתחוו - בית יעקב משתחווה לאלילים שעשה בידיו, והיא תוכחה לגנאי: מתוך גאותו הגיע האדם לשפלות שהוא משתחווה למעשה ידיו.

1. עיין בפסוקים ז-ח, ובדברי הרד"ק ודעת מקרא, וענה:

א. לפי הרד"ק, מה הקשר בין "וַתִּמָּלֵא אַרְצוֹ כֶּסֶף וְזָהָב... סוּסִים" לבין "וַתִּמָּלֵא אַרְצוֹ אֱלִילִים"?

ב. מה הן שתי הדוגמאות שעליהן מבסס הרד"ק את דבריו?

ג. עיין בסוף פסוק ח, והסבר מהי התכונה הנפשית שמובילה את האדם לעבודה זרה (היעזר בדעת מקרא)

ד. פסוקים ז-ח, הסבר את **התהליך השלם** שמוביל את האדם לעבודה זרה.

* ישעיהו רומז בנבואתו לפרשת המלך

|  |  |  |
| --- | --- | --- |
| **תוכחת ישעיהו**  **ישעיהו ב, ז-ט** | **פרשת דיני המלך**  **דברים יז, טז-יז** | **מלכות שלמה המלך**  **מלכים א, פרקים י-יא** |
| וַתִּמָּלֵא אַרְצוֹ **כֶּסֶף וְזָהָב** וְאֵין קֵצֶה לְאֹצְרֹתָיו  וַתִּמָּלֵא אַרְצוֹ **סוּסִים** וְאֵין קֵצֶה לְמַרְכְּבֹתָיו:  וַתִּמָּלֵא אַרְצוֹ **אֱלִילִים**  לְמַעֲשֵׂה יָדָיו יִשְׁתַּחֲווּ, **לַאֲשֶׁר עָשׂוּ אֶצְבְּעֹתָיו:**  וְשַׁח **רוּם** אֲנָשִׁים | רַק לֹא יַרְבֶּה לּוֹ **סוּסִים**...  וְלֹא יַרְבֶּה לּוֹ **נָשִׁים**  **וְכֶסֶף וְזָהָב** לֹא יַרְבֶּה לּוֹ מְאֹד  לְבִלְתִּי **רוּם לְבָבוֹ** מֵאֶחָיו | וַיִּתֵּן הַמֶּלֶךְ אֶת ה**כֶּסֶף** בִּירוּשָׁלִַם כָּאֲבָנִים  וּמוֹצָא הַ**סּוּסִים** אֲשֶׁר לִשְׁלֹמֹה מִמִּצְרָיִם  וְהַמֶּלֶךְ שְׁלֹמֹה אָהַב **נָשִׁים** נָכְרִיּוֹת רַבּוֹת...  נָשָׁיו הִטּוּ אֶת לְבָבוֹ אַחֲרֵי **אֱלֹהִים אֲחֵרִים** |

1. ישעיהו מפרט רשימה של חטאים שמובילה בסופו של דבר לעבודה זרה. כדי להוכיח את טענתו הוא רומז בנבואתו למלכים - באופן כללי, ולמלך שלמה - באופן פרטי.

א. מה הביסוס בכתוב שישעיהו רמז בדבריו למלכים באופן כללי, ולמלך שלמה באופן פרטי?

ב. מדוע ישעיהו בפסוקים אלו רומז דווקא לפרשת המלך, ולחטאי שלמה - גדול המלכים?

* מדוע הנביא רומז לחטאי שלמה ולדיני המלך בימיו של עוזיהו?
* דברי הימים ב, כו

**הישגיו של עוזיהו**

(ג) בֶּן שֵׁשׁ עֶשְׂרֵה שָׁנָה **עֻזִּיָּהוּ** בְמָלְכוֹ וַחֲמִשִּׁים וּשְׁתַּיִם שָׁנָה מָלַךְ בִּירוּשָׁלִָם וְשֵׁם אִמּוֹ יְכָלְיָה מִן יְרוּשָׁלִָם: (ד) **וַיַּעַשׂ הַיָּשָׁר בְּעֵינֵי ה'** כְּכֹל אֲשֶׁר עָשָׂה אֲמַצְיָהוּ אָבִיו:... (ו) וַיֵּצֵא וַיִּלָּחֶם בַּפְּלִשְׁתִּים וַיִּפְרֹץ אֶת חוֹמַת גַּת וְאֵת חוֹמַת יַבְנֵה וְאֵת חוֹמַת אַשְׁדּוֹד וַיִּבְנֶה עָרִים בְּאַשְׁדּוֹד וּבַפְּלִשְׁתִּים: (ז) וַיַּעְזְרֵהוּ הָאֱלֹהִים עַל פְּלִשְׁתִּים וְעַל הָעַרְבִים הַיֹּשְׁבִים בְּגוּר בָּעַל וְהַמְּעוּנִים:

(ח) וַיִּתְּנוּ הָעַמּוֹנִים מִנְחָה לְעֻזִּיָּהוּ **וַיֵּלֶךְ שְׁמוֹ עַד לְבוֹא מִצְרַיִם** כִּי הֶחֱזִיק עַד לְמָעְלָה: (ט) וַיִּבֶן עֻזִּיָּהוּ מִגְדָּלִים בִּירוּשָׁלִַם... וַיַּחְצֹב בֹּרוֹת רַבִּים כִּי מִקְנֶה רַּב הָיָה לוֹ... (יא) וַיְהִי לְעֻזִּיָּהוּ חַיִל עֹשֵׂה מִלְחָמָה יוֹצְאֵי צָבָא... (יג) וְעַל יָדָם חֵיל צָבָא שְׁלֹשׁ מֵאוֹת אֶלֶף וְשִׁבְעַת אֲלָפִים וַחֲמֵשׁ מֵאוֹת עוֹשֵׂי מִלְחָמָה בְּכֹחַ חָיִל לַעְזֹר לַמֶּלֶךְ עַל הָאוֹיֵב:... (טו) ...**וַיֵּצֵא שְׁמוֹ עַד לְמֵרָחוֹק** כִּי הִפְלִיא לְהֵעָזֵר עַד כִּי חָזָק:

**החטא ועונשו של עוזיהו**

(טז) **וּכְחֶזְקָתוֹ גָּבַהּ לִבּוֹ עַד לְהַשְׁחִית וַיִּמְעַל בַּה' אֱלֹהָיו** וַיָּבֹא אֶל הֵיכַל ה' לְהַקְטִיר עַל מִזְבַּח הַקְּטֹרֶת: (יז) וַיָּבֹא אַחֲרָיו עֲזַרְיָהוּ הַכֹּהֵן וְעִמּוֹ כֹּהֲנִים לַה' שְׁמוֹנִים בְּנֵי חָיִל: (יח) וַיַּעַמְדוּ עַל עֻזִּיָּהוּ הַמֶּלֶךְ וַיֹּאמְרוּ לוֹ לֹא לְךָ עֻזִּיָּהוּ לְהַקְטִיר לַה' כִּי לַכֹּהֲנִים בְּנֵי אַהֲרֹן הַמְקֻדָּשִׁים לְהַקְטִיר צֵא מִן הַמִּקְדָּשׁ כִּי מָעַלְתָּ וְלֹא לְךָ לְכָבוֹד מֵה' אֱלֹהִים: (יט) וַיִּזְעַף עֻזִּיָּהוּ וּבְיָדוֹ מִקְטֶרֶת לְהַקְטִיר וּבְזַעְפּוֹ עִם הַכֹּהֲנִים וְהַצָּרַעַת זָרְחָה בְמִצְחוֹ לִפְנֵי הַכֹּהֲנִים בְּבֵית ה' מֵעַל לְמִזְבַּח הַקְּטֹרֶת: (כ) וַיִּפֶן אֵלָיו עֲזַרְיָהוּ כֹהֵן הָרֹאשׁ וְכָל הַכֹּהֲנִים וְהִנֵּה הוּא מְצֹרָע בְּמִצְחוֹ וַיַּבְהִלוּהוּ מִשָּׁם וְגַם הוּא נִדְחַף לָצֵאת כִּי נִגְּעוֹ ה':

1. עיין בפסוקים מדברי הימים ב פרק כו, פסוקים ג-כ, וענה:

א. סכם את **הישגיו** של עוזיהו הנזכרים בפסוקים ג-טו.

ב. תאר בלשונך את **חטאו ועונשו** של עוזיהו הנזכרים בפסוקים טז-כ.

ג. מה היה הגורם המרכזי לכך שעזיהו עבר מ"**וַיַּעַשׂ הַיָּשָׁר בְּעֵינֵי ה'**" עד ל"**וַיִּמְעַל בַּה' אֱלֹהָיו"**? צטט והסבר.

ד. כיצד האירוע המתואר בפסוקים אלו, יש בו בכדי להוכיח את הטענה של ישעיהו בפרק ב פסוקים ז-ט? בסס את תשובתך על הכתוב.

1. המלכים, שלמה ועוזיהו, חטאו **בחטאים** **שונים**: שלמה - בע"ז, ועוזיהו - בהקטרת קטורת. לאור המקורות שלמדנו (בשאלה 10) ומה המכנה המשותף לשני החטאים? מה הגורם המשותף שגרם לכישלונם, לדעת הנביא?

* סיכום הפסוקים וקישור ליחידת הפסוקים הבאה

אימוץ האלילות ותרבות השלטון של הגויים הביא את בית יעקב **לגבהות הלב** ולהשחתת המידות. התיקון יבוא באמצעות התערבות אלוקית **שתשפיל את מעמדו של האדם הגאה**, ביום ה', כפי שיורחב בהמשך הנבואה.

|  |
| --- |
| ⭘ יום ה' - בו תוסר גאוות האדם  [פסוקים יב-כב] |

המושג **יום ה'** מובא בדרך כלל כמתאר את התקופה שתביא לאחרית הימים. משמעות המושג יום ה' קשורה למושג **קרבת ה'**, וכולל בתוכו משמעויות מנוגדות. ניתן למצוא בתנ"ך -

נבואות בהן **יום ה'** מבטא יום שיביא פורענות על **ישראל** (יואל א', טו; יחזקאל י"ג, ה ועוד)

ונבואות בהן **יום ה'** מופיע כיום בו הפורענות תגיע על **הגויים** (יואל ד', יד; עובדיה א', טו ועוד).

ניתן להסביר את הביטויים המנוגדים הללו מתוך הבנת מושג קרבת ה'. קרבה זו נובעת מהשגחה גלויה יותר, משכר ועונש גלויים וברורים, ומכאן גם הפורענות לחוטאים (בין אם אלה גויים ובין אם אלה ישראל) וברכה לצדיקים.

תכליתו של **יום ה' בישעיהו** היא בעיקר **בביטול הגאווה האנושית** **ובהכרת ה'**.

* ישעיהו פרק ב

(ט) וַיִּשַּׁח אָדָם וַיִּשְׁפַּל אִישׁ

וְאַל תִּשָּׂא לָהֶם:

(י) בּוֹא בַצּוּר וְהִטָּמֵן בֶּעָפָר

מִפְּנֵי פַּחַד ה' וּמֵהֲדַר גְּאֹנוֹ:

(יא) עֵינֵי גַּבְהוּת אָדָם - שָׁפֵל , וְשַׁח - רוּם אֲנָשִׁים,

וְנִשְׂגַּב - ה' לְבַדּוֹ **בַּיּוֹם הַהוּא**:

(יב) כִּי **יוֹם לַה'** צְבָאוֹת,

עַל כָּל גֵּאֶה וָרָם, וְעַל כָּל נִשָּׂא

וְשָׁפֵל:

(יג) וְעַל כָּל אַרְזֵי הַלְּבָנוֹן הָרָמִים וְהַנִּשָּׂאִים, וְעַל כָּל אַלּוֹנֵי הַבָּשָׁן:

(יד) וְעַל כָּל הֶהָרִים הָרָמִים, וְעַל כָּל הַגְּבָעוֹת הַנִּשָּׂאוֹת:

(טו) וְעַל כָּל מִגְדָּל גָּבֹהַּ, וְעַל כָּל חוֹמָה בְצוּרָה:

(טז) וְעַל כָּל אֳנִיּוֹת תַּרְשִׁישׁ, וְעַל כָּל שְׂכִיּוֹת הַחֶמְדָּה:

(יז) וְשַׁח - גַּבְהוּת הָאָדָם,

וְשָׁפֵל - רוּם אֲנָשִׁים,

וְנִשְׂגַּב - ה' לְבַדּוֹ **בַּיּוֹם הַהוּא**:

(יח) וְהָאֱלִילִים כָּלִיל יַחֲלֹף:

(יט) וּבָאוּ בִּמְעָרוֹת צֻרִים וּבִמְחִלּוֹת עָפָר, מִפְּנֵי פַּחַד ה' וּמֵהֲדַר גְּאוֹנוֹ בְּקוּמוֹ לַעֲרֹץ הָאָרֶץ:

(כ) **בַּיּוֹם הַהוּא** יַשְׁלִיךְ הָאָדָם אֵת אֱלִילֵי כַסְפּוֹ וְאֵת אֱלִילֵי זְהָבוֹ אֲשֶׁר עָשׂוּ לוֹ לְהִשְׁתַּחֲוֹת, לַחְפֹּר פֵּרוֹת וְלָעֲטַלֵּפִים[[3]](#footnote-3):

(כא) לָבוֹא בְּנִקְרוֹת הַצֻּרִים וּבִסְעִפֵי הַסְּלָעִים, מִפְּנֵי פַּחַד ה' וּמֵהֲדַר גְּאוֹנוֹ בְּקוּמוֹ לַעֲרֹץ הָאָרֶץ:

(כב) חִדְלוּ לָכֶם מִן הָאָדָם אֲשֶׁר נְשָׁמָה בְּאַפּוֹ, כִּי בַמֶּה נֶחְשָׁב הוּא: פ

1. קרא את פסוקים ט-כב, ובצע את המשימות הבאות:

א. סמן במרקר צהוב את כל המילים והביטויים שעניינם גובה ועליה, ובמרקר ירוק את כל המילים והביטויים שעניים שפלות וירידה.

ב. **לדעתך**, כיצד מרמזים הביטויים הנ"ל להבנת הרעיון המרכזי בפרק?

* פסוק יב
* רד"ק, ישעיהו ב , יב

ואמר "כִּי יוֹם לַה' צְבָאוֹת, עַל כָּל גֵּאֶה וָרָם וְעַל כָּל נִשָּׂא וְשָׁפֵל" - אותו היום יהיה לה' כי הכל יכירו במלכותו, **וְשָׁפֵל כמו וִישָפֵל** (יושפל).

1. מה הקושי בפסוק יב, במילה "וְשָׁפֵל"? וכיצד הרד"ק מיישב קושי זה?

* פסוקים יב-יז

1. עיין בפסוקים יב-יז, וענה:

א. מה המשותף לכל הפרטים הנזכרים בפסוקים בפסוקים יג-טז?

ב. הפרטים הרבים המוזכרים בפסוקים יג-טז הם דימויים. הסבר את הדימוי.

ג. לפי פסוק יב ופסוק יז מה יעלה בגורלם של כל גבהי הלב, בעתיד - ביום ה'. צטט והסבר.

ד. מה יהיה מעמדו של הקב"ה ביום ה'? צטט והסבר

* פסוקים יז-כא

1. בפסוקים יז-כא, ישעיהו מתאר **שלושה** דברים מרכזיים שיקרו **ביום ה'**, הסבר אותם **בלשונך**:

|  |  |
| --- | --- |
| **בלשון המקרא** | **בלשונך** |
| (יז) וְשַׁח גַּבְהוּת הָאָדָם, וְשָׁפֵל רוּם אֲנָשִׁים,  וְנִשְׂגַּב ה' לְבַדּוֹ בַּיּוֹם הַהוּא: |  |
| (יח) וְהָאֱלִילִים כָּלִיל יַחֲלֹף:  (כ) בַּיּוֹם הַהוּא יַשְׁלִיךְ הָאָדָם אֵת אֱלִילֵי כַסְפּוֹ וְאֵת אֱלִילֵי זְהָבוֹ  אֲשֶׁר עָשׂוּ לוֹ לְהִשְׁתַּחֲוֹת, לַחְפֹּר פֵּרוֹת וְלָעֲטַלֵּפִים: |  |
| (יט) וּבָאוּ בִּמְעָרוֹת צֻרִים וּבִמְחִלּוֹת עָפָר,  מִפְּנֵי פַּחַד ה' וּמֵהֲדַר גְּאוֹנוֹ בְּקוּמוֹ לַעֲרֹץ הָאָרֶץ:  (כא) לָבוֹא בְּנִקְרוֹת הַצֻּרִים וּבִסְעִפֵי הַסְּלָעִים,  מִפְּנֵי פַּחַד ה' וּמֵהֲדַר גְּאוֹנוֹ בְּקוּמוֹ לַעֲרֹץ הָאָרֶץ: |  |

* מה למעלה ומה למטה?

אחד הדברים הייחודיים בחלק השלישי של הפרק הם רשימת הביטויים שעניינם **גובה ועליה,** ואלו שעניינם **שפלות וירידה**, וכן לפעלים מן השרש נ.ש.א. כיצד מרמזים הביטויים הנ"ל להבנת הרעיון המרכזי בפרק?

תיאור מקומו של כל 'גאה ורם' וכל 'נשא ושפל' מפסוק יג עד פסוק כא, הולך ויורד מגבהי שמים לתחתיות הארץ: מן איתני הטבע - ארזי הלבנון ואלוני הבשן, ההרים הרמים, להישגי הציביליזציה האנושית - המגדלים הגבוהים והחומות הבצורות, עד לאוניות שבים. תיאור זה ממחיש את הרעיון המרכזי שביחידה, בה מתבררת הפרופורציה האמיתית של האדם ופחדו מפני ה' וגדולתו.

ההבדל בין מה שמתואר בפסוקים יב-טז לבין מה שמתואר בפסוקים יז-כא הוא הניגוד בין נשגבות ה' - ונשגב ה' לבדו ביום ההוא (משפט חוזר) - לבין גבהות האדם שתיחשף בשיפלותה ואף מעבר לכך, תתחפר מתחת לאדמה מפני פחד ה': "לָבוֹא בְּנִקְרוֹת הַצֻּרִים וּבִסְעִפֵי הַסְּלָעִים". כל איתני הטבע, המסמלים את החוסן בעיני האדם, וכל המעוזים שמקנים לאדם תחושת ביטחון וגאווה, יושפלו.

* ****סיכום היחידה כולה****
* חזון אחרית הימים ניצב כאידיאל אליו נושא הנביא את עיניו ואליו הוא מכוון את עם ישראל - זהו יעד אליו יכול להגיע עם ישראל **מתוך הכרה בה' ובתורתו**, הכרה בירושלים ומקום המקדש כמוקד למשפט ולשלום בינלאומי. אבל החזון הזה רחוק, משום שעם ישראל שקוע בתרבות זרה של אלילות - במקום להיות אור לגויים הוא מושפע מהם. **במקום לסגוד לאלוקים הוא סוגד לעושר ולמעשי ידיו**. האלילות מסמלת את גאוות האדם בהישגיו החומריים.
* מכאן שהדרך לאחרית הימים עוברת דרך יום ה' שהוא יום דין קשה. ויגיע למסקנה שכל אלה הבל ושקר, ושהוא אינו השולט אלא הנשלט, **ורק ה' לבדו נשגב מעל לכל**, רק אז יוכל חזון אחרית הימים להתגשם.
* המילים המנחות בפרק - מילים של גובה ושפלות, שוזרות את כל חלקי הנבואה, ומעידות על התנועה האפשרית למעלה ולמטה בהתאם **לבחירת האדם**.
* בפרק זה נמצא ניגוד בולט וחד, בין החזון הגדול לבין המציאות בה אנו נמצאים, הנביא מציב את החזון כאתגר ומתאר את הדרך להגיע אליו **מתוך הכרה בגדלות ה' או מתוך פחד מיום ה'**.
* העמדת שתי האפשרויות לבחירה הופיעה גם בפרק א', שם תוארה המציאות שה' דורש לתקנה. אם האדם יתקנה - מה טוב. ואם לא - היא תתוקן בעתיד על ידי ה', בדרך של ייסורים. לאדם יש בחירה ולפיכך קורא הנביא בפסוק האחרון של הפרק: "**חִדְלוּ לָכֶם מִן הָאָדָם אֲשֶׁר נְשָׁמָה בְּאַפּוֹ כִּי בַמֶּה נֶחְשָׁב הוּא**" (ב, כב)

1. "והכוונה הייתה בו על חזקיהו ש"ביקש הקב"ה לעשותו משיח וסנחריב גוג ומגוג" (בבלי סנהדרין צד ע"א), ולא עלתה זכותם לכך, ויהיה המעשה על המשיח העתיד לבא" (רמב"ן ויקרא כו, ו) [↑](#footnote-ref-1)
2. המלבי"ם משתמש בפירוש פעמים רבות (85 פעם) בפועל "ימליץ", שמשמעותו "ימשיל", מלשון "משל ומליצה". לאחר המילה ימליץ לרוב המלבי"ם יבאר את המשל הנזכר בפסוק שהוא פירש. [↑](#footnote-ref-2)
3. "לַחְפֹּר פֵּרוֹת" - לפי רש"י הכוונה למילה אחת ולבעלי החיים ששמם "חפרפרות". לפי ליברמן "חפר פירות" הוא כינוי לבעל חיים שמחפש פירות והכוונה **לעטלף הפירות**, ואילו העטלפים המוזכרים בהמשך הפסוק הם **עטלפי החרקים**. שניהם חיים במערות. ומשמעות הפסוק שביום ה', האדם ישליך את האלילים אשר עשה למערות ששם מצווים העטלפים שהם בעלי החיים הבזויים ביותר. [↑](#footnote-ref-3)